
ABSTRACT

Conform Rezoluţiei 1264/2001 a Comisiei Permanente a Adunării Parlamentare a Consiliului Europei
, Comisia pentru democraţie prin drept (Comisia de la Veneţia) şi Consiliul pentru alegeri democratice din cadrul Consiliului Europei au adoptat, în luna decembrie 2009, “Raportul privind anularea rezultatelor alegerilor”.


Raportul are ca obiect analiza legislaţiei şi jurisprudenţei unor state membre ale Consiliului Europei referitoare la anularea rezultatelor obţinute în cadrul alegerilor legislative. Prin anularea rezultatelor alegerilor se înţelege modalitatea de anulare a voturilor exprimate şi a mandatelor obţinute în cadrul alegerilor. Formula nu înglobează sancţiunile aplicate pentru comiterea infracţiunilor electorale şi nici deciziile care vizează dreptul de a alege sau dreptul de a fi ales, adoptate anterior desfăşurării alegerilor.


Principalele capitole ale raportului – prezentate în sinteză în această lucrare - vizează: 
- fundamentul juridic al anulării rezultatelor alegerilor (nivel de reglementare; obiectul anulării rezultatelor alegerilor; autorul infracţiunii care antrenează anularea rezultatelor alegerilor; forţa anulării rezultatelor alegerilor; restricţionarea dreptului de a fi ales în cazul anulării rezultatelor alegerilor);
- procedura de anulare (instanţe competente pentru declararea rezultatelor alegerilor; procedura de recurs; anularea mandatului după preluarea funcţiei); 
- jurisprudenţă.

I. CONSIDERAŢII PRELIMINARE
▪ Raportul a fost elaborat pe baza răspunsurilor transmise de 34 de state membre ale Consiliului Europei - Albania, Armenia, Austria, Azerbaidjan, Belgia, Bosnia-Herţegovina, Bulgaria, Croaţia, Cipru, Cehia, Estonia, Finlanda, Franţa, Georgia, Germania, Grecia, Ungaria, Coreea, Letonia, Liechtenstein, Lituania, Luxembourg, Malta, Moldova, Olanda, Portugalia, România, Federaţia Rusă, Serbia, Slovacia, Suedia, Fosta Republică Iugoslavă a Macedoniei, Turcia şi Marea Britanie - la chestionarul privind anularea rezultatelor alegerilor, adresat acestora de Comisia de la Veneţia şi Consiliul pentru alegeri democratice.
 

▪ Analiza comparativă a răspunsurilor cuprinse în raport a relevat următoarele:

- în majoritatea ţărilor se prevăde posibilitatea depunerii unui recurs împotriva deciziei de validare a rezultatelor alegerilor, procedura naţională de anulare a rezultatelor variind însă de la un stat la altul;

- în toate ţările studiate, anularea rezultatelor alegerilor este permisă dacă infracţiunile comise au avut incidenţă asupra rezultatelor electorale/repartizării mandatelor;

- nu există uniformitate în privinţa tipurilor de încălcări susceptibile de a antrena anularea rezultatelor; 

- unele ţări au reglementat de o procedură de anulare rapidă, cu termene de introducere şi de soluţionare a recursului extrem de scurte; în alte ţări, legislaţia prevede termene lungi/nu prevede termene. 

- există diferenţe de reglementare şi în ce priveşte dreptul instanţei abilitate cu examinarea în ultimă instanţă a recursului în anulare (fie că este organ jurisdicţional sau nu) de a strânge elemente de probă sau de a anula rezultatele alegerilor după preluarea funcţiei de către candidatul ales.


Chiar dacă, în cea mai mare parte a ţărilor, principiile Codului de bune practici în materie electorală referitoare la anularea rezultatelor alegerilor nu sunt pe deplin respectate, legislaţia acestora este, în esenţă, conformă Codului şi respectă pe deplin cele 5 principii ale patrimoniului electoral European: sufragiul universal, egal, liber, secret şi direct.

▪ Întrebările cuprinse în chestionarul transmis unor state membre ale Consiliului Europei sunt următoarele:

“A. Baza legală pentru anularea rezultatelor alegerilor

1. Dacă există dispoziţii constituţionale/legislative care prevăd cazurile în care rezultatele alegerilor trebuie/pot fi anulate?

2. Dacă anularea este o posibilă consecinţă a constatării încălcării legii (iar autoritatea competentă poate acţiona în mod discreţionar) sau dacă există cazuri în care anularea este obligatorie? Dacă este obligatorie, care sunt aceste cazuri?

3. Ce tip de încălcare a legii poate servi ca bază pentru anularea rezultatelor?

a. nerespectarea constatată a criteriilor de eligibilitate (inclusiv, dacă este cazul, numărul insuficient de semnături)?

b. încălcarea legilor şi a reglementărilor electorale (îndeosebi a regulilor privind campania şi procedurile de votare)?

c. încălcarea altor legi, de exemplu încălcarea prevederilor cu conţinut electoral din codul penal sau codul civil?

4. Dacă numai activităţile candidaţilor (încălcările legii) conduc la anulare sau pot fi luate în considerare şi activităţile (încălcările) altor persoane (de exemplu, încălcarea regulilor de campanie de către media sau de alte persoane în favoarea unui candidat, dar fără ştirea acestuia)?

5. Dacă anularea afectează numai rezultatul candidatului implicat în încălcarea legii sau este vizat/afectat ansamblul rezultatelor alegerilor?

6. Dacă rezultatele unei alegeri sunt anulate, candidatul în cauză se poate prezenta sau nu la alegerile care se repetă?

B. Procedura de anulare a rezultatelor alegerilor


1. Ce autoritate are competenţa validării rezultatelor alegerilor?


2. Dacă autoritatea competentă pentru validarea rezultatelor alegerilor nu este o autoritate judiciară, în procedura de certificare este implicat un organ jurisdicţional?


3. Dacă un organ specific este însărcinat cu controlul financiar în materie electorală?


4. Care este organul competent (organele competente) să soluţioneze recursurile formulate împotriva validării rezultatelor alegerilor?


5. Cine poate contesta decizia de validare rezultatelor alegerilor?


6. Care este termenul de recurs împotriva deciziei de validare a rezultatelor alegerilor?


7. Dacă se prevede un termen în care autoritatea judiciară (organul de recurs) trebuie să ia o decizie privind recursurile referitoare la decizia de validare a rezultatelor alegerilor?


8. Dacă organul jurisdicţional (organul de recurs) care hotărăşte anularea rezultatelor alegerilor poate strânge probe din oficiu sau dacă acestea trebuie prezentate de către părţi?


9. În cazul în care încălcarea legii s-a produs în câteva birouri de votare, se anulează rezultatele din întreaga circumscripţie sau numai cele din birourile de votare în cauză?


10. Dacă autoritatea competentă (administraţia electorală sau organul jurisdicţional de recurs) poate anula rezultatele unei alegeri ulterior preluării funcţiei de către candidatul ales? Dacă da, ce consecinţă are decizia asupra mandatului candidatului ales?

C. JURISPRUDENŢĂ

1. Dacă există o jurisprudenţă în material anulării rezultatelor alegerilor?


2. În caz afirmativ, ce cazuri au condus la anulare şi care au fost motivele anulării?”
 
II. FUNDAMENTUL JURIDIC AL ANULĂRII REZULTATELOR ALEGERILOR LEGISLATIVE
A. Nivel de reglementare

▪ În majoritatea ţărilor, criteriile de anulare a rezultatelor alegerilor sunt reglementate de legislaţia electorală; numai în câteva ţări  anularea rezultatelor alegerilor este consacrată constituţional: Austria (art.141); Cipru (art.85 şi 145); Franţa (art.59); Grecia (art. 58 şi 100); Malta (art.56) şi Elveţia (art.34);  unele elemente privind anularea pot figura în legislaţia aplicabilă procedurii judiciare. Cadrul juridic de reglementare existent în statele care au răspuns la chestionarul întocmit de Comisia de la Veneţia se prezintă în anexă. 
În Germania şi Olanda, anularea rezultatelor alegerilor nu este reglementată de prevederi specifice. 


▪ Normele europene în materia anulării rezultatelor alegerilor legislative.

- Art.3 din Primul Protocol Adiţional la Convenţia pentru apărarea drepturilor omului şi a libertăţilor fundamentale: „Înaltele părţi contractante se angajează să organizeze, la intervale rezonabile, alegeri libere cu vot secret, în condiţii care asigură libera exprimare a opiniei poporului cu privire la alegerea corpului legislativ.” 

- Art. 25 din Pactul internaţional referitor la drepturile civile şi politice: 

„Orice cetăţean are dreptul şi posibilitatea, fără nici una din discriminările la care se referă art.2 şi fără restricţii nerezonabile:

a. de a lua parte la conducerea treburilor publice, fie direct, fie prin intermediul unor reprezentanţi liber aleşi;

b. de a alege şi de a fi ales în cadrul unor alegeri periodice, oneste, cu sufragiu universal şi egal şi cu scrutin secret, asigurând exprimarea liberă a voinţei alegătorilor;

c. de a avea acces, în condiţii generale de egalitate, la funcţiile publice din ţara sa.” 


- Codul de bune practici în materie electorală. Liniile directoare şi Raportul explicativ - documente de referinţă ale Consiliului Europei în acest domeniu - conţin principiile fundamentale care guvernează procedura de recurs în materie electorală:

„Linii directoare privind alegerile  (adoptate de Comisia de la Venaţia în cadrul celei de-a 51-a sesiuni plenare, Veneţia, 5-6 iulie 2002)

(…)
II.3.3. Un sistem de recurs eficient
a. Instanţa de recurs în materie electorală poate fi o comisie electorală sau o instanţă judecătorească. În cazul alegerilor legislative, recursul în primă instanţă poate fi introdus în faţa parlamentului. În toate cazurile, trebuie să fie posibil recursul în ultimă instanţă în faţa unei instanţe judecătoreşti.
b. Procedura de recurs trebuie să fie simplă şi lipsită de formalism, în special în ce priveşte admisibilitatea recursurilor. 
c. Dispoziţiile în materie de recurs şi, îndeosebi în ce priveşte competenţele şi responsabilităţile diferitelor instanţe, trebuie să fie clar reglementate prin lege, astfel încât să se evite orice conflict de jurisdicţie, fie pozitiv sau negativ. Nici reclamanţii şi nici autorităţile nu trebuie să aibă posibilitatea de a alege instanţa de recurs.
d. Instanţa de recurs trebuie să aibă competenţe îndeosebi în ce priveşte dreptul de a alege – inclusiv listele electorale – şi eligibilitatea, validitatea candidaturilor, respectarea regulilor de desfăşurare a campaniei electorale şi rezultatul scrutinului.
e. Instanţa de recurs trebuie să aibă dreptul de a anula scrutinul în cazul în care o neregulă a influenţat rezultatul alegerilor. Anularea trebuie să fie posibilă atât pentru ansamblul alegerilor, cât şi la nivelul unei circumscripţii sau la nivelul unui birou de votare. În cazul anulării, un nou scrutin trebuie să aibă loc pe teritoriul în care alegerile au fost anulate.
f. Toţi candidaţii şi alegătorii din circumscripţie au dreptul de a introduce recurs. Poate fi impus un cvorum rezonabil pentru recursurile alegătorilor referitoare la rezultatele alegerilor.
g. Termenele pentru introducerea şi examinarea recursurilor trebuie să fie scurte (între 3 şi 5 zile în prima instanţă).
h. Trebuie protejat dreptul reclamanţilor la un proces contradictoriu.
i. În cazul în care comisiile electorale superioare sunt instanţe de recurs, acestea trebuie să aibă dreptul de a rectifica sau anula  ex officio deciziile adoptate de comisiile electorale inferioare.”
 „Raport explicativ (adoptat de Comisia de la Veneţia în cadrul celei de-a 52-a sesiuni plenare, Veneţia, 18-19 octombrie 2002)
II.3.3. Existenţa unui sistem eficient de recurs
92. Pentru aplicarea eficientă a prevederilor dreptului electoral, trebuie garantată posibilitatea de contestare a nerespectării acestuia în faţa unui organ de recurs. Aceasta vizează îndeosebi rezultatul alegerilor, a cărui contestare permite invocarea neregulilor în procedura de votare; vizează, de asemenea, deciziile adoptate anterior alegerii, îndeosebi în ce priveşte dreptul de a alege, listele electorale şi eligibilitatea, validitatea candidaturilor, respectarea regulilor campaniei electorale şi accesul media sau finanţarea partidelor. 
93. În acest sens, sunt posibile două soluţii:

- Soluţionarea recursurilor de către tribunale – ordinare, speciale sau constituţionale.

- Soluţionarea recursurilor de către comisiile electorale, care pot fi instanţe competente de recurs. Sistemul prezintă avantaje reale datorită faptului că aceste comisii sunt mai specializate în materie electorală decât instanţele judecătoreşti. Din motive de precauţie, se recomandă instituirea unei forme de control jurisdicţional. Prin urmare, prima instanţă de recurs ar putea fi comisia electorală superioară, iar cea de-a doua instanţă ar putea fi tribunalul competent.

94. Recursul în faţa Parlamentului – în calitate de judecător al propriei alegeri – este uneori prevăzut, dar există riscul antrenării de decizii politice. Acest tip de recurs în primă instanţă este admisibil în statele în care are o existenţă îndelungată, dar, în acest caz, introducerea unui recurs judiciar trebuie să fie posibilă.

95. Procedura de recurs trebuie să fie cât mai scurtă, cel puţin în ceea ce priveşte deciziile care trebuie adoptate înainte de alegeri. În acest sens, trebuie evitate două riscuri: pe de o parte, riscul ca procedura de recurs să tărăgăneze procesul electoral; pe de altă parte, riscul ca, în lipsa efectului suspensiv, deciziile de recurs care puteau fi luate înaintea alegerilor, să fie luate după desfăşurarea acestora. Mai mult, deciziile privind rezultatele alegerii nu trebuie luate cu întârziere, mai ales în cazul unui climat politic încordat. Acest lucru implică termene foarte scurte atât pentru introducerea recursului, cât şi pentru pronunţarea hotărârii judecătoreşti. Totuşi, termenele trebuie să fie suficient de mari pentru a permite recursul, pentru a garanta exercitarea drepturilor la apărare şi o decizie fundamentată. Pentru deciziile care trebuie luate înainte de desfăşurarea alegerilor, un termen cuprins între 3 şi 5 zile pare rezonabil în prima instanţă (atât pentru introducerea recursului, cât şi pentru pronunţarea hotărârii). Totuşi, instanţelor superioare (Curţi Supreme, Curţi Constituţionale) li se poate acorda o perioadă mai mare pentru a se pronunţa.

96. De altfel, procedura trebuie să fie simplă. Punerea la dispoziţia alegătorilor care doresc să facă recurs a unor formulare speciale contribuie la simplificarea procedurii. Pentru evitarea unor decizii de inadmisibilitate, mai ales în cazuri delicate din punct de vedere politic, este necesară eliminarea oricărui formalism.

97. Suplimentar, pentru evitarea oricărui conflict de competentă pozitiv sau negativ, este absolut necesar ca dispoziţiile în materie de recurs, şi îndeosebi cele referitoare la competenţele şi responsabilităţile diverselor instanţe, să fie clar reglementate de lege. Nici reclamanţii şi nici autorităţile nu trebuie să aibă posibilitatea de a alege instanţa de recurs. Un risc sporit pentru justiţie îl reprezintă posibilitatea recursului alternativ la instanţe şi comisii electorale sau absenţa unei delimitări clare a competenţelor între mai multe instanţe – de exemplu între tribunalele ordinare şi Curtea Constituţională.

98. Litigiile legate de listele electorale care intră, de exemplu, în competenţa administraţiei locale ce acţionează sub controlul comisiilor electorale sau în colaborare cu acestea, ar putea fi soluţionate de tribunalele de primă instanţă.

99. Capacitatea de a face recurs trebuie foarte bine recunoscută. Recursul trebuie să poată fi exercitat de orice alegător dintr-o circumscripţie şi de orice candidat. Totuşi, uneori, s-ar putea impune un cvorum rezonabil pentru recursurile alegătorilor referitoare la rezultatele alegerilor.

100. Procedura trebuie să aibă un caracter judiciar, în sensul că trebuie respectat dreptul reclamanţilor la procedura contradictorie. 

101. De asemenea, competenţele instanţei de recurs sunt importante. Aceasta trebuie să aibă posibilitatea de a anula scrutinul în cazul în care o neregulă a putut influenţa rezultatul, respectiv de a modifica repartizarea mandatelor. Acest principiu general trebuie nuanţat, în sensul în care contenciosul în anulare nu trebuie neapărat să vizeze întregul teritoriu sau întreaga circumscripţie; dimpotrivă, trebuie să existe posibilitatea de anulare şi la nivelul biroului de votare. Aceasta ar permite, totodată, evitarea a două situaţii extreme: anularea întregului scrutin atunci când neregulile sunt limitate geografic; refuzul anulării scrutinului în cazul în care dimensiunea geografică a neregulilor este insuficientă. Anularea scrutinului trebuie să determine repetarea alegerii pe teritoriul în care alegerea a fost anulată.

102. În cazul în care comisiile electorale superioare sunt instanţe de recurs, acestea trebuie să aibă posibilitatea de a rectifica sau anula din oficiu deciziile comisiilor electorale inferioare.”
B. Obiectul anulării rezultatelor alegerilor

▪ În cvasi-totalitatea ţărilor, criteriile de anulare a rezultatelor alegerilor sunt stabilite prin dispoziţii legale foarte generale. Autorităţile competente dispun de o marjă largă în a aprecia dacă neregulile constatate sunt de natură să conducă la anularea scrutinului. 
▪ Principalele criterii de anulare a rezultatelor alegerilor sunt în majoritatea ţărilor similare (în ciuda eventualei diversităţi a modului de redactare a legislaţiei/ jurisprudenţei):

- încălcarea prevederilor legale electorale în timpul desfăşurării scrutinului  în circumscripţii;

- stabilirea rezultatelor alegerilor nu permite reflectarea voinţei alegătorilor; 

- modificarea rezultatelor alegerilor ca urmare a comiterii unor nereguli/ încălcării prevederilor legale electorale. Conform Codului de bune practici în materie electorală (Linii directoare) „Instanţa de recurs trebuie să aibă dreptul de a anula scrutinul în cazul în care o neregulă a influenţat rezultatul alegerilor. (…)” (II, 3.3.e).
▪ În toate ţările, rezultatele alegerilor pot fi anulate în cazul nerespectării legislaţiei electorale, îndeosebi a celei care reglementează procedura de votare.

În unele ţări, cazurile de anulare a rezultatelor alegerilor sunt prevăzute expres de lege. Astfel, în Albania, legea prevede anularea alegerilor în următoarele situaţii: producerea unei calamităţi naturale de amploare, care a împiedicat participarea alegătorilor la scrutin; amânarea începerii/suspendarea scrutinului cu peste 6 ore; caracterul decisiv al infracţiunilor electorale în victoria unui candidat/ atribuirea mandatelor în circumscripţii sau la nivel naţional. 

Obligaţia anulării rezultatelor alegerilor este reglementată în foarte puţine ţări (România – pentru cazurile de fraudă electorală, Serbia şi Fosta Republică Iugoslavă a Macedoniei); în aceste ţări, legislaţia electorală prevede infracţiunile care determină obligaţia anulării rezultatelor alegerilor.  

În majoritatea ţărilor - Austria, Bulgaria, Croaţia, Cipru, Cehia, Estonia, Finlanda, Franţa, Grecia, Malta şi Turcia - nerespectarea dovedită a criteriilor/condiţiilor de eligibilitate (inclusiv, dacă este cazul, numărul insuficient de semnături) poate constitui un motiv de anulare a rezultatelor alegerilor.  În unele ţări, aceste aspecte sunt examinate înaintea alegerilor şi, în consecinţă,  nu pot antrena anularea rezultatelor: Albania, Bosnia-Herţegovina, Elveţia, Fosta Republică Iugoslavă a Macedoniei.

În Suedia, nerespectarea dovedită a criteriilor de eligibilitate nu determină anularea rezultatelor, ci are drept consecinţă pierderea mandatului de către candidatul în cauză. 


În Germania, ineligibilitatea unui candidat antrenează pierderea mandatului de către candidatul în cauză, nu şi organizarea de alegeri parţiale.


Încălcarea dispoziţiilor legale, altele decât cele care reglementează procedura electorală în general (legislaţia electorală), nu constituie motiv de anulare a rezultatelor alegerilor în: Armenia, Franţa, Lituania, Portugalia, Federaţia Rusă, Serbia, Elveţia şi Fosta Republică Iugoslavă a Macedoniei.  În Austria şi Ungaria, încălcarea legislaţiei, alta decât cea electorală, poate determina anularea rezultatelor dacă prin infracţiunea respectivă s-a încălcat şi legislaţia electorală. În multe ţări - Bosnia-Herţegovina, Bulgaria, Croaţia, Cehia, Estonia, Finlanda, Germania, Grecia, Liechtenstein, Malta, Moldova, Suedia - infracţiunile la legislaţie (de exemplu, încălcarea prevederilor Codului penal) pot constitui un motiv de anulare a rezultatelor alegerilor dacă acestea au condus la falsificarea atribuirii mandatelor.  
C. Autorul infracţiunii care antrenează anularea rezultatelor alegerilor

▪ În Albania, Armenia, Azerbaidjan, Cehia, Estonia, Georgia, Liechtenstein, Lituania, Olanda, Portugalia, Slovacia, Suedia şi Ungaria nu există nici o limită în anularea rezultatelor alegerilor pentru infracţiunile la normele aplicabile alegerilor comise de către alte persoane în afara candidaţilor/ partidelor politice. 

▪ În Austria, Finlanda, Franţa, Germania şi Elveţia, numai încălcările comise de candidaţi/partide politice/administraţia electorală pot antrena anularea rezultatelor. În Marea Britanie, şi infracţiunile comise de agenţii/angajaţii candidatului pot antrena anularea rezultatelor alegerilor. În Coreea, anularea poate fi determinată numai de infracţiunile săvârşite de candidaţi/directori de campanie/soţii sau soţiile candidaţilor. 

▪ În Malta, conform dispoziţiilor constituţionale, anularea alegerilor se decide luându-se în considerare ansamblul situaţiei existente şi evaluându-se consecinţele neregulilor comise în cadrul procesului electoral, fără a se limita în mod special la faptele/actele candidaţilor. În schimb, în cazul contestării alegerilor în baza dispoziţiilor ordonanţei referitoare la procedura de votare, pentru anularea alegerilor, infracţiunea trebuie să fi fost comisă de către candidat/unul din agenţii electorali ai acestuia. 


▪ Numai actele candidaţilor/partidelor pot antrena anularea rezultatelor alegerilor în: Bosnia-Herţegovina, Croaţia, Cipru, România şi Fosta Republică Iugoslavă a Macedoniei. În Croaţia şi în Fosta Republică Iugoslavă a Macedoniei, instanţele competente pot anula actele emise de alte organe electorale şi pot decide organizarea de alegeri parţiale într-o anumită zi, în termenul prevăzut pentru organizarea alegerilor; aceste acte nu pot conduce, însă, la anularea rezultatelor ansamblului alegerilor. 

D. Anularea rezultatelor alegerilor – limită teritorială
▪ În ce priveşte posibilitatea anulării tuturor rezultatelor alegerilor/a rezultatelor dintr-o circumscripţie sau dintr-un birou de votare, Codul de bune practici în materie electorală (Linii directoare, pct.II.3.3.e şi Raport explicativ, paragraful 101)
 prevede posibilitatea existenţei ambelor variante, respectiv anularea integralităţii alegerilor sau a rezultatelor obţinute într-o circumscripţie/birou de vot. Codul recomandă ca instanţele de recurs să aibă competenţa de a anula alegerile dacă neregulile constatate au influenţat rezultatele/au modificat repartizarea mandatelor; în zonele în care rezultatele au fost anulate, trebuie să se desfăşoare noi alegeri parţiale. Soluţia permite evitarea următoarelor două situaţii extreme: anularea întregului scrutin chiar dacă neregulile au vizat numai o zonă limitată; refuzul anulării, pe motiv că zona în care s-au produs neregulile este prea puţin importantă (de exemplu, un birou de votare).

▪ Majoritatea ţărilor prevăd posibilitatea anulării rezultatelor dintr-un singur birou de votare - Albania, Austria, Azerbaidjan, Bosnia-Herţegovina, Bulgaria, Cehia, Coreea, Croaţia, Estonia, Franţa, Germania, Letonia, Olanda, Portugalia, România, Federaţia Rusă, Fosta Republică Iugoslavă a Macedoniei, Serbia şi Ungaria).


▪ În Armenia, rezultatele dintr-un singur birou de votare nu pot fi anulate, dar, considerate puţin fiabile, pot să nu fie luate în calcul la atribuirea mandatelor. În Elveţia, Liechtenstein, Lituania, Slovacia şi Suedia, este posibilă numai anularea rezultatelor din întreaga circumscripţie.

▪ În ceea ce priveşte efectul anulării unui mandat, majoritatea ţărilor consideră că eliminarea unui candidat ales prin anularea mandatului afectează şi  rezultatele obţinute de ceilalţi candidaţi şi reglementează posibilitatea anulării rezultatelor din întreaga circumscripţie. Unele state prevăd organizarea de alegeri noi – Lituania, Malta, Fosta Republică Iugoslavă a Macedoniei, Ungaria -, în timp ce altele atribuie mandatele pe baza numărului de voturi exprimate fără luarea în considerare a voturilor obţinute de candidatul autor al infracţiunii. 

În Azerbaidjan, Bosnia-Herţegovina, Cipru, Franţa, Elveţia şi Marea Britanie se consideră că infracţiunea comisă de un candidat/listă de candidaţi nu afectează ansamblul rezultatelor. 
Alte state prevăd că sancţiunea anulării se aplică numai candidatului implicat. 
E. Restricţionarea dreptului de a fi ales în cazul anulării rezultatelor alegerilor
▪ În majoritatea ţărilor - Albania, Armenia, Bosnia-Herţegovina, Bulgaria, Croaţia, Cehia, Finlanda, Grecia, Letonia, Lituania, Portugalia, Federaţia Rusă, Serbia, Slovacia, Suedia, Elveţia, Turcia şi Fosta Republică Iugoslavă a Macedoniei -, anularea rezultatelor alegerii pentru infracţiuni la legislaţie comise de un candidat în timpul alegerilor nu are drept rezultat restricţionarea dreptului candidatului în cauză de a fi ales la noul scrutin. Cu toate acestea, în Turcia, persoana implicată nu mai este desemnată drept candidat, la fel ca şi în Suedia, unde, conform cutumei, candidatul care a provocat anularea rezultatelor alegerilor nu mai este desemnat de partidele politice ca şi candidat.

▪ Anumite ţări prevăd posibilitatea restrângerii dreptului de a fi ales al candidatului dacă infracţiunea comisă este de natură penală şi dacă acesta a fost condamnat. Este cazul statelor în care legislaţia interzice depunerea candidaturii pentru un mandat parlamentar a unei persoane condamnate pentru comiterea unei infracţiuni penale: Austria, Georgia, Estonia, Liechtenstein, Malta, Moldova, Olanda şi Ungaria. În Franţa, în cazul încălcării normelor referitoare la finanţarea campaniilor electorale, dreptul de a fi ales poate fi limitat pentru o perioadă de un an.
 
III. PROCEDURA DE ANULARE A REZULTATELOR ALEGERILOR
A. Instanţe învestite cu competenţa de a declara rezultatele alegerilor/de a controla aceste declaraţii

Conform punctului II.3.3.a din Codul de bune practici în materie electorală (Linii directoare), “Instanţa de recurs în materie electorală poate fi o comisie electorală sau o instanţă judecătorească. În cazul alegerilor legislative, recursul în primă instanţă poate fi introdus în faţa parlamentului. În toate cazurile, trebuie să fie posibil recursul în ultimă instanţă în faţa unei instanţe judecătoreşti.”

Prevederea a fost respectată de majoritatea ţărilor, puţine fiind statele care nu au reglementat recursul în ultimă instanţă în faţa unui organ jurisdicţional. 

1. Instanţe administrative şi Parlament

▪ În Albania, Armenia, Austria, Bosnia-Herţegovina, Croaţia, Cehia, Coreea, Estonia, Federaţia Rusă, Finlanda, Fosta Republică Iugoslavă a Macedoniei, Georgia, Letonia, Lituania, Malta, Portugalia, România, Serbia, Slovacia, Suedia şi Ungaria, proclamarea oficială a rezultatelor alegerilor intră în competenţa comisiilor electorale centrale/comisiilor electorale districtuale. În Cipru şi Marea Britanie, această competenţă aparţine responsabilului biroului de votare (parte a administraţiei electorale).
▪ În Olanda, proclamarea oficială a rezultatelor alegerilor constituie prerogativa Comisiei electorale centrale, însă decizia definitivă se adoptă de Parlament. În Belgia, proclamarea rezultatelor intră în competenţa Camerei legislative pentru care s-au desfăşurat alegerile; această Cameră deţine şi competenţa examinării recursurilor în materie electorală. Parlamentul este instanţă decizională în Liechtenstein, Luxembourg şi Elveţia, iar în Germania, proclamarea oficială a rezultatelor alegerilor intră în competenţa unei comisii parlamentare. 


2. Instanţe judiciare

▪ În Azerbaidjan, Bulgaria şi Moldova, proclamarea rezultatelor alegerilor intră în competenţa unui organ jurisdicţional. În Turcia, rezultatele alegerilor sunt proclamate de Consiliul superior electoral, instanţă judiciară din care fac parte din judecători aleşi de Adunarea Generală a Consiliului de Stat, cea mai înaltă  jurisdicţie administrativă. Consiliul - organism central al administraţiei electorale - examinează, în ultimă instanţă, recursurile în anularea rezultatelor alegerilor. În Franţa, administraţia electorală nu are competenţa invalidării alegerilor/anulării rezultatelor electorale, dar poate solicita instanţei judiciare competente să statueze asupra unui contencios electoral. În caz contrar, proclamarea rezultatelor alegerilor de către instanţele administrative deschide termenul fixat pentru depunerea recursurilor.  

▪ În majoritatea ţărilor, instanţele judiciare iau parte la proclamarea/ anularea rezultatelor alegerilor împotriva cărora au fost introduse recursuri: Albania, Armenia, Austria, Bosnia-Herţegovina, Cehia, Cipru, Coreea, Croaţia, Elveţia, Estonia, Federaţia Rusă, Finlanda, Georgia, Germania, Letonia, Liechtenstein, Malta, Marea Britanie, Portugalia, Serbia, Slovacia, Suedia şi Ungaria.
În Lituania, recursul poate fi adresat Parlamentului sau Preşedintelui Republicii.

Sesizarea unui organ jurisdicţional cu o cerere de anulare a rezultatelor electorale nu este posibilă în Belgia, Luxembourg, Olanda şi România. 


▪ În numeroase ţări, jurisdicţiile care au competenţa examinării şi soluţionării recursurilor referitoare la proclamarea rezultatelor alegerilor sunt Curţile Constituţionale: Armenia, Austria, Azerbaidjan, Bulgaria, Cehia (în cea de-a doua instanţă, întrucât, în prima instanţă, competenţa aparţine Curţii Administrative), Cipru, Estonia, Germania, Liechtenstein, Lituania, Malta (jurisdicţiile ordinare pot fi, de asemenea, sesizate cu anumite aspecte), Portugalia şi Slovacia. 


În multe ţări, contenciosul electoral intră în competenţa organelor jurisdicţionale ordinare: Finlanda (jurisdicţii administrative regionale, în prima instanţă şi Curtea Administrativă Supremă în a doua instanţă), Georgia (jurisdicţii civile ordinare; hotărârea Curţii de apel este definitivă, deşi Curtea Constituţională poate fi sesizată cu o problemă de constituţionalitate), Coreea, Ungaria, Letonia, Federaţia Rusă; Elveţia (Tribunalul federal de ultimă instanţă); Fosta Republică Iugoslavă a Macedoniei (jurisdicţii administrative). 
În Franţa, în funcţie de obiectul recursului şi de tipul alegerilor, competenţa revine Consiliului Constituţional sau Consiliului de Stat; în Bosnia-Herţegovina, examinarea recursurilor intră în competenţa Diviziei de apel a Curţii Bosniei-Herţegovina, iar în Serbia, Curţii Supreme.

▪ În unele ţări, recursurile sunt soluţionate de jurisdicţii electorale speciale: Albania – Camera electorală a Curţii de apel de la Tirana; Grecia - Curtea Supremă Specială;  Marea Britanie - Tribunalul Electoral; Suedia - Comisia pentru controlul alegerilor. 


3. Instanţe însărcinate cu controlul financiar în materie electorală


Eficienţa controlului legalităţii rezultatelor alegerilor depinde de eficienţa controlului finanţării partidelor politice şi candidaţilor în campania electorală, existenţa unui organism central de control al finanţării electorale reprezentând un mijloc eficient de garantare a respectării limitelor prevăzute de lege pentru veniturile şi cheltuielile electorale. 

▪ Cel mai adesea, controlul financiar se exercită de comisia electorală centrală/o comisie a acesteia: Albania, Armenia, Azerbaidjan, Bosnia-Herţegovina, Coreea, Lituania, România, Federaţia Rusă şi Serbia.

▪ În Belgia, competenţa controlului financiar este încredinţată unei comisii formate din membri ai celor două Camere ale Parlamentului, dar declanşarea mecanismului de control nu implică anularea rezultatelor alegerilor.

▪ Controlul financiar este încredinţat Curţii Naţionale de Conturi în Croaţia, Ministerului Justiţiei în Finlanda şi unei comisii parlamentare în Estonia. În Franţa, cele mai înalte 3 organe jurisdicţionale desemnează membrii unei comisii speciale independente. O astfel de comisie, compusă din judecători şi reprezentanţi ai partidelor politice, există şi în Grecia. Controlul este exercitat de Biroul pentru prevenirea şi combaterea corupţiei în Letonia, de Tribunalul Constituţional în Portugalia şi de Comisia Electorală în Marea Britanie.

B. Procedura de recurs
1. Capacitatea de a sesiza organul jurisdicţional competent

Dreptul de a alege şi dreptul de a fi ales sunt garantate şi de posibilitatea alegătorilor de a introduce recurs în faţa organului jurisdicţional competent. Neregulile electorale constituie o încălcare a acestor drepturi constituţionale şi conferă titularului drepturilor capacitatea de a introduce recurs individual, chiar dacă acest lucru nu conduce întotdeauna la anularea rezultatelor alegerilor. Anularea rezultatelor nu este indispensabilă dacă infracţiunea la legislaţia electorală are o amploare mică şi nu are consecinţe asupra rezultatelor alegerilor.

 Conform Codului de bune practici în materie electorală “Toţi candidaţii şi alegătorii din circumscripţie au dreptul de a introduce recurs. Poate fi impus un cvorum rezonabil pentru recursurile alegătorilor referitoare la rezultatele alegerilor.” (punctul II.3.3.f)

▪ Legislaţia internă în materie variază considerabil. 
În Bulgaria, Ungaria, Federaţia Rusă şi Elveţia, lista persoanelor cărora li se garantează acest drept este aproape nelimitată, capacitatea de a sesiza organul jurisdicţional competent asupra comiterii de infracţiuni electorale fiind foarte extinsă. 
În Finlanda şi Austria, orice persoană care consideră că o decizie electorală aduce atingere intereselor/drepturilor sale  - candidaţi, partide politice care participă la alegeri, orice persoană eligibilă - este abilitată să introducă un recurs. 
În Cipru, pot introduce recursul în anulare: Procurorul general; alegătorii care figurează pe listele electorale; persoanele care solicită reatribuirea/atribuirea mandatului câştigat; persoanele care au candidat în alegeri. 
Alegătorii, candidaţii şi partidele/coaliţiile politice au capacitatea de a acţiona în Estonia, Coreea, Portugalia (alegătorul autor al recursului trebuie să fi contestat rezultatele pe lângă instanţa electorală competentă, iar contestaţia să figureze în procesul-verbal). De asemenea, alegătorii, candidaţii şi partidele politice sunt abilitate să sesizeze jurisdicţia competentă în Bosnia-Herţegovina, Cehia, Franţa, Grecia, Luxembourg, Serbia, Suedia şi Marea Britanie. 
În Albania, Armenia, Letonia, Moldova şi Fosta Republică Iugoslavă a Macedoniei, pot introduce recursul în anulare candidaţii, reprezentanţii listelor de candidaţi sau partidele politice (nu şi alegătorii). 

▪ În Germania, procedura de examinare în faţa Bundestag-ului se declanşează la solicitarea oficială a unui alegător eligibil/grup de alegători eligibili; agentului electoral federal; agentului electoral de stat; Preşedintelui Bundestag-ului.

Contestaţia împotriva deciziei Parlamentului de validare a rezultatelor alegerilor poate fi depusă de alegătorul eligibil a cărui obiecţie a fost respinsă de Parlament, cu condiţia prezentării a 100 de semnături de susţinere aparţinând alegătorilor eligibili; parlamentarii care, urmare deciziei adoptare, şi-au pierdut mandatul; grupurile parlamentare/minorităţile parlamentare care deţin minimum 10% din numărul mandatelor în Bundestag.

▪ În Croaţia, recursul poate fi introdus de: partide; suporterii listelor de candidaţi independenţi; candidaţii; un număr de 100 de alegători sau minimum 5% din alegătorii circumscripţiei în care se desfăşoară alegerile.

▪ În Slovacia, recursul poate fi introdus de: 1/5 din numărul total al membrilor Consiliului Naţional; Preşedintele Republicii; Guvernul Republicii; Procurorul general;  orice partid politic care participă la alegeri; 10% din numărul alegătorilor dintr-o circumscripţie; candidatul care a obţinut minimum 10% din voturi în circumscripţia electorală în care şi-a prezentat candidatura.


▪ În Lituania, partidele care şi-au desemnat candidaţii/candidaţii pot introduce recurs împotriva rezultatelor alegerilor în faţa Parlamentului sau a Preşedintelui ţării. Atât Parlamentul cât şi Preşedintele au dreptul de a solicita Curţii Constituţionale să se pronunţe asupra încălcării sau neîncălcării legislaţiei electorale. Decizia finală se adoptă de către Parlament.

2. Termenul pentru introducerea recursului

Conform Codului de bune practici în materie electorală „Termenele pentru introducerea şi examinarea recursurilor trebuie să fie scurte - între 3 şi 5 zile în prima instanţă.” (punctul II.3.3.g.) Un termen mai scurt ar putea împiedica prezentarea de argumente/ elemente de probă solide care să permită soluţionarea eficientă a unei sesizări; un termen mai lung ar putea constitui o sursă de incertitudine în ce priveşte exactitatea şi legalitatea rezultatelor alegerilor şi ar putea împiedica buna funcţionare a democraţiei. 

▪ În majoritatea ţărilor, termenele prevăzute pentru introducerea recursului sunt scurte: o zi în Georgia, Ungaria, Lituania şi Portugalia; 2 zile în Bosnia-Herţegovina, Croaţia, Serbia şi Fosta Republică Iugoslavă a Macedoniei. Termenul este de 3 zile în Azerbaidjan, Estonia, Letonia, Malta şi Elveţia; 3 zile pentru introducerea unui recurs în faţa Comisiei electorale centrale şi 5 zile pentru recursul în faţa jurisdicţiei competente în Albania; 3 zile, la care se adaugă 5 zile pentru prezentarea probelor şi a motivelor, în Liechtenstein. 
▪ Un termen de recurs relativ scurt este reglementat în Armenia - 7 zile, Cehia, Franţa, Slovacia şi Suedia - 10 zile, Finlanda - 14 zile şi Grecia - 25 zile.
▪ Alte ţări prevăd un termen mai lung: Marea Britanie - 21 de zile (ca regulă generală), dar, în anumite cazuri, 14 sau 28 zile; Austria - 28 de zile,  Coreea - 30 de zile, Bulgaria şi Cipru – 1 lună. 
▪ Termene foarte mari sunt în Germania  - 2 luni şi în Federaţia Rusă -până la un an: Totuşi, în această perioadă, procedurile de declarare a rezultatelor alegerilor şi de preluare a funcţiei de către candidaţii declaraţi aleşi nu sunt afectate sau suspendate.

3. Termenul de soluţionare a recursului de către organul jurisdicţional competent 

După cum s-a menţionat, conform Codului de bune practici în materie electorală, termenul de soluţionare a unui recurs trebuie să fie scurt: între 3 şi 5 zile. 


Paragraful 95 din Raportul explicativ al Codului de bune practici prevede următoarele: 

“Procedura de recurs trebuie să fie cât mai scurtă, cel puţin în ceea ce priveşte deciziile care trebuie adoptate înainte de alegeri. În acest sens, trebuie evitate două riscuri: pe de o parte, riscul ca procedura de recurs să tărăgăneze procesul electoral; pe de altă parte, riscul ca, în lipsa efectului suspensiv, deciziile de recurs care puteau fi luate înaintea alegerilor, să fie luate după desfăşurarea acestora. Mai mult, deciziile privind rezultatele alegerii nu trebuie luate cu întârziere, mai ales în cazul unui climat politic încordat. Acest lucru implică termene foarte scurte atât pentru introducerea recursului, cât şi pentru pronunţarea hotărârii judecătoreşti. Totuşi, termenele trebuie să fie suficient de mari pentru a permite introducerea recursului, pentru a garanta exercitarea drepturilor la apărare şi adoptarea unei decizii fundamentate. Pentru deciziile care trebuie luate înainte de desfăşurarea alegerilor, un termen cuprins între 3 şi 5 zile pare rezonabil în prima instanţă (atât pentru introducerea recursului, cât şi pentru pronunţarea hotărârii). Totuşi, instanţelor superioare (Curţi Supreme, Curţi Constituţionale) li se poate acorda o perioadă mai mare pentru a se pronunţa.”


O procedură mai lungă poate oferi jurisdicţiilor competente avantajul timpului în strângerea elementelor de probă şi adoptarea de decizii mai aprofundate, dar ar putea face mai dificilă executarea deciziilor favorabile, ar putea plasa justiţia sub presiunea puterii politice şi a opiniei publice şi ar putea împiedica aplicarea legislaţiei/buna funcţionare a administraţiei. Pe de altă parte, un termen scurt ar împiedica justiţia să examineze într-o manieră aprofundată ansamblul problemelor ridicate cu ocazia introducerii unui recurs.

▪ Legislaţia în domeniu variază destul de mult de la o ţară la alta. 
Anumite ţări prevăd un termen mai scurt decât cel prevăzut de Cod: în Georgia - în anumite cazuri - şi în Ungaria, decizia trebuie luată cel târziu după o zi de la depunerea recursului. În cazurile care vizează probleme de constituţionalitate (al căror număr este destul de limitat), pentru a se pronunţa, Curtea Constituţională din Georgia dispune de un termen de 30 de zile, termenul putând fi reînnoit.  

Organul jurisdicţional sesizat dispune de un termen de 2 zile în Croaţia, Serbia, Portugalia şi Fosta Republică Iugoslavă a Macedoniei şi de un termen de 3 zile în Azerbaidjan, Bosnia-Herţegovina şi Lituania. 
Un termen relativ scurt este prevăzut în: Letonia - 7 zile, Estonia  - 3 zile (pentru examinarea recursurilor de către comisiile electorale) şi 7 zile (pentru Curtea Supremă), Armenia  - între 15-30 zile (care poate fi prelungit cu 50 de zile), Cehia -  20 zile (pentru Curtea Supremă Administrativă) şi termen nelimitat pentru Curtea Constituţională. 
Termene mai mari sunt reglementate în: Austria - 4 săptămâni, Luxembourg şi Bulgaria - o lună, Federaţia Rusă – o lună, Coreea - 180 de zile.  


În mai multe ţări – Cipru, Finlanda, Franţa, Germania, Grecia, Liechtenstein, Malta, Suedia, Elveţia, Marea Britanie – legislaţia nu prevede termene de soluţionare a recursurilor de către jurisdicţia competentă. De regulă, în unele din aceste state, decizia este luată în mai puţin de o lună. În Franţa, durata de un an este frecventă.

▪ În ceea ce priveşte dreptul organului jurisdicţional competent de a strânge probe suplimentare cu ocazia examinării recursului în anulare a rezultatelor alegerilor: 


- În majoritatea ţărilor  - Armenia, Austria, Bulgaria, Croaţia, Cipru, Cehia, Finlanda, Franţa, Georgia, Grecia, Coreea, Letonia, Serbia, Slovacia, Suedia, Elveţia şi Fosta Republică Iugoslavă a Macedoniei – organelle jurisdicţionale sesizate au dreptul de a strânge elemente de probă suplimentare. 
- În Germania şi Liechtenstein, sarcina probei revine organelor jurisdicţionale, reclamantul neavând obligaţia de a prezenta elemente de probă.  
-  În Azerbaidjan, Finlanda, Ungaria, Malta şi Marea Britanie, jurisdicţiile competente trebuie să-şi fondeze deciziile pe baza elementelor probatorii prezentate de părţile implicate în procedură.


- În Lituania, Curtea Constituţională este abilitată să solicite părţilor elemente de probă suplimentare.

- În Bosnia-Herţegovina, Estonia şi Federaţia Rusă, obligaţia de a strânge probele şi de a le prezenta jurisdicţiei competente revine instanţelor electorale. Posibilitatea reclamantului de a strânge elemente de probă suplimentare este limitată.  
C. Posibilitatea anulării mandatului după preluarea funcţiei
Unele state reglementează posibilitatea anulării rezultatelor alegerilor după preluarea funcţiei de către candidatul ales, în timp ce alte state nu permit acest lucru. 
▪ Într-un număr relativ mic de ţări, nu este permisă anularea rezultatelor alegerilor după preluarea funcţiei de către candidatul ales. În Bosnia-Herţegovina, Finlanda, Liechtenstein, Moldova, Olanda, Portugalia şi Fosta Republică Iugoslavă a Macedoniei, anularea este imposibilă după data preluării funcţiei. În Estonia, Elveţia, România şi Ungaria este prevăzută condiţia încheierii contenciosului judecătoresc anterior preluării funcţiei de către candidatul ales. 

▪ În Bulgaria, Cipru şi Federaţia Rusă, legea permite anularea rezultatelor alegerilor după preluarea funcţiei (candidatul ales preluându-şi funcţia înainte de expirarea termenului de recurs). În Armenia, anularea rezultatelor alegerilor este posibilă chiar dacă procedura judiciară este în curs. În Letonia, rezultatul alegerilor poate fi anulat după preluarea funcţiei, în cazul în care candidatul a comis o infracţiune electorală care a condus la modificarea repartizării mandatelor. 

▪ În Austria, Azerbaidjan şi Croaţia, legalitatea rezultatelor alegerilor poate fi contestată după preluarea funcţiilor de către membrii corpului legislativ.

▪ Limitările sunt mai puţin riguroase (chiar inexistente) în Cehia (instanţele judecătoreşti soluţionează recursurile în materie electorală pe baza principiului retroactivităţii (ex tunc), Franţa (candidatul ales care şi-a preluat funcţia îşi pierde mandatul şi se organizează alegeri parţiale) , Germania (Bundestag-ul şi Curtea Federală Constituţională pot anula alegerile, total sau parţial, chiar după preluarea mandatelor parlamentare), Coreea, Federaţia Rusă (legea reglementează expres cazurile de anulare a deciziilor comisiilor electorale referitoare la alegerea candidaţilor/listelor de candidaţi, precum şi termenele de soluţionare a contestaţiilor. Dacă hotărârea judecătorească de anulare intră în vigoare în termenul prevăzut de lege, candidatul nu mai are dreptul să-şi preia funcţia; totuşi, dacă preluarea funcţiei a avut loc, mandatul acestuia trebuie să înceteze.), Lituania (conform art.63.6 din Constituţie, orice mandat parlamentar încetează în cazul invalidării alegerilor sau al încălcării grave a legii electorale), Malta, Marea Britanie (mandatul candidatului în cauză încetează la data stabilită în hotărârea de anulare a rezultatului alegerilor, pronunţată de tribunalul electoral), Serbia, Slovacia şi Suedia. 
IV. JURISPRUDENŢĂ


Numărul cazurilor de anulare a rezultatelor electorale variază în funcţie de legislaţia internă a statelor. În anumite ţări, procedurile judiciare de anulare a rezultatelor electorale sunt rare (Finlanda), în timp ce în altele, justiţia este mai des sesizată (Austria, Franţa, Germania). În ţările cu o democraţie mai recentă, nu s-a constatat existenţa unei tendinţe comune: astfel, în Albania şi Fosta Republică Iugoslavă a Macedoniei, numărul cazurilor este superior celui din Azerbaidjan sau Lituania.

În ultimele decenii, cazurile de anulare a rezultatelor alegerilor au fost foarte rare (Fosta Republică Iugoslavă a Macedoniei, Suedia-alegeri locale) sau inexistente (Cipru, Germania, Elveţia, Estonia, Grecia, Liechtenstein, Lituania, Malta).

▪ Motive de anulare a rezultatelor electorale:

a. nerespectarea pragului de participare la alegeri
- Moldova – un procent mai mic de 1/3 din numărul total al alegătorilor înscrişi pe listele electorale.

b. erori/nereguli în înscrierea alegătorilor/nominalizarea candidaţilor:


- înregistrarea unor candidaţi care nu îndeplineau condiţiile de eligibilitate:  Franţa, Coreea, Marea Britanie, Olanda;

- refuzul ilegal de înregistrare a unui candidat: Marea Britanie;

- refuzul exercitării dreptului de a vota: Olanda;

- participarea la scrutin a persoanelor neautorizate să voteze: Austria, Olanda, România;

- existenţa de nereguli în listele de alegători: Franţa, Ungaria;

- retragerea, prin constrângere, a unor candidaturi: Marea Britanie.

c. încălcarea prevederilor legale referitoare la campanie (inclusiv a regulilor de finanţare)

- cumpărarea voturilor/influenţarea ilegală a alegătorilor: Cipru, Ungaria, Letonia, Olanda;

- utilizarea ilegală, în timpul campaniei electorale, a unei poziţii oficiale: Cehia, Rusia;

- campanie electorală neloială: Cehia;

- încălcarea legislaţiei privind finanţarea campaniei: Franţa.

d. încălcarea prevederilor legale privind procedura de votare

- depăşirea orei de începere a votului cu 6 ore: Albania;

- tulburarea ordinii publice la centrele de votare: Fosta Republică Iugoslavă a Macedoniei;

- inexistenţa buletinelor de vot/stocului necesar de buletine: Austria;

- exercitarea votului multiplu de către unii alegători/votarea în numele altor persoane/neefectuarea controlului identităţii alegătorilor: Albania, Ungaria, Fosta Republică Iugoslavă a Macedoniei;

- exercitarea, de către un alegător, a votului în numele membrilor de familie/altor rude: Albania, Fosta Republică Iugoslavă a Macedoniei;

- erori tehnice comise de membrii birourilor de votare: Fosta Republică Iugoslavă a Macedoniei;

- existenţa unei diferenţe între numărul buletinelor introduse urnă şi numărul alegătorilor care au semnat în registrul electoral: Croaţia, Fosta Republică Iugoslavă a Macedoniei;

- deschiderea, de către funcţionari neautorizaţi, a unui pachet închis de buletine de vot: Olanda;

- nereguli constatate în cadrul votării prin corespondenţă: Bosnia-Herţegovina, Suedia; Marea Britanie (trucarea votului);

- nereguli constatate în procedura de votare cu urnele mobile: Georgia;

- buletine nesemnate de persoana oficială competentă - Coreea sau buletine neştampilate - Marea Britanie;

- sprijin (din punct de vedere fizic), pentru exercitarea votului de către anumiţi alegători, acordat fără a fi nevoie de personalul biroului de votare:  Olanda;

- inexistenţa documentaţiei referitoare la procedura de vot: Albania;

- continuarea votării după închiderea birourilor de votare: Marea Britanie;

- neînchiderea oficială a procedurii electorale de către administraţia electorală: Austria.

e. încălcări constatate cu ocazia numărării voturilor/comunicării rezultatelor

- anularea greşită a buletinelor de vot de către administraţia electorală: Finlanda;

- nesupravegherea buletinelor de vot înainte de numărare: Olanda;

- examinarea buletinelor de vot de o persoană neautorizată: Austria;

- numărarea unor buletine de două ori: Suedia;

- examinarea valabilităţii buletinelor de vot de către administraţia electorală prin folosirea unor criterii diferite: Austria;

- calcularea eronată a rezultatelor electorale: Cehia;

- nesemnarea procesului-verbal de către membrii comisiei electorale: Fosta Republică Iugoslavă a Macedoniei;

- trimiterea documentaţiei/buletinelor de vot, la organele electorale centrale, în plic deschis: Albania;

- falsificarea rezultatelor votului: Franţa.

f. încălcări la nivelul distribuirii mandatelor


- erori în repartizarea mandatelor: Suedia;

- totalizare ambiguă a rezultatelor electorale: Armenia.
ANEXĂ

Reglementări privind anularea rezultatelor alegerilor legislative în state membre ale Consiliului Europei

	Nr.

crt.

	Stat membru 


	Cadru juridic

	1.
	Albania
	Codul electoral (aprobat prin Legea 9087/2003)


	2.
	Armenia
	Codul electoral

Legea privind Curtea Constituţională

Codul de procedură administrativă

	3.
	Austria
	Constituţia (art.141)

Codul electoral

Legea privind Curtea Constituţională

	4. 
	Azerbaidjan
	Codul electoral

	5. 
	Belgia
	Codul electoral

	6. 
	Bosnia-
Herţegovina
	Legea electorală

	7.
	Bulgaria
	Legea din 2001 privind alegerea membrilor

Parlamentului

	8.
	Cehia
	Legea 247/1995 privind alegerile parlamentare

	9. 
	Cipru
	Constituţia (art.85, 145)

Legea 72/1979 privind alegerea membrilor Camerei

Reprezentanţilor

	10.
	Coreea
	Legea privind alegerile oficiale publice

	11.
	Croaţia
	Legea 116/1999 privind alegerea membrilor

Parlamentului

	12.
	Estonia
	Legea din 2002 privind alegerea membrilor

Parlamentului

	13. 
	Federaţia Rusă
	Legea federală din 12 iunie 2000 privind garanţiile esenţiale ale drepturilor electorale şi a dreptului

cetăţenilor de a participa la referendum

Legea federală din 18 iunie 2005 privind alegerea deputaţilor în Duma de Stat a Adunării Federale a Federaţiei Ruse

	14.
	Finlanda
	Legea electorală nr.714/1998

	15. 
	Fosta Republică 

Iugoslavă a 

Macedoniei
	Codul electoral

	16. 
	Franţa
	Constituţia (art.59)

Codul electoral

	17. 
	Georgia
	Codul electoral unificat

Legea organică privind Curtea Constituţională (1996)

	18.
	Germania
	Nu există prevederi specifice privind invalidarea şi anularea alegerilor

	19. 
	Grecia
	Constituţia (art.58 şi 100)

Legea 345/1976 privind Codul Curţii Speciale Supreme consacrată de art.100 din Constituţie şi decretul de codificare a legilor referitoare la alegerea deputaţilor

	20.
	Letonia
	Legea din 1995 privind alegerea membrilor

Parlamentului

Codul penal

	21. 
	Liechtenstein
	Constituţia (art.59)

Legea privind drepturile poporului

	22.
	Lituania
	Legea nr.I-2721/1992 privind alegerile parlamentare
Legea IX-985/2002 privind Comisia Electorală Centrală

	23.
	Luxembourg
	Legea electorală din 2003

	24.
	Malta
	Constituţia (art.56)
Ordonanţa privind birourile electorale

	25.
	Marea 

Britanie
	Legea din 1983 privind reprezentarea poporului

	26.
	Moldova
	Codul electoral

	27.
	Olanda
	Nu există prevederi specifice privind invalidarea şi anularea alegerilor

	28.
	Portugalia
	Legea 14/1979 privind alegerile pentru Adunarea

Republicii
Legea 71/1978 privind Comisia Electorală Naţională

	29. 
	România
	Legea 35/2008 pentru alegerea Camerei Deputaţilor şi a Senatului

	30.
	Serbia
	Legea din 2000 privind alegerea deputaţilor
Legea privind contenciosul administrativ

	31.
	Slovacia
	Legea 38/1993 privind organizarea şi funcţionarea
Curţii Constituţionale

	32.
	Suedia
	Legea electorală nr.837/2005

	33.
	Turcia
	Legea 298/1961 de reglementare fundamentală a alegerilor şi a registrelor electorale

	34.
	Ungaria
	Legea 100/1997 privind procedura electorală


� La 8 noiembrie 2001, Comisia Permanentă a Adunării Parlamentare a Consiliului Europei a adoptat Rezoluţia 1264/2001, prin care invita Comisia de la Veneţia:


- să instituie un grup de lucru compus din reprezentanţi ai Adunării Parlamentare, ai Congresului Puterilor Locale şi Regionale şi, eventual, ai altor organizaţii cu experienţă pentru a dezbate şi reglemente anumite aspecte electorale;


- să elaboreze un cod de bune practici în materie electorală, inspirându-se şi din liniile directoare enunţate în anexa la memorandumul explicativ al raportului care stă la baza acestei rezoluţii şi incluzând norme de reglementare aplicabile în perioada pre-electorală/a desfăşurării alegerilor/post-electorală;


- în funcţie de resursele disponibile, să elaboreze lista principiilor fundamentale care stau la baza sistemelor electorale europene, coordonând, sistematizând şi dezvoltând atât studiile şi activităţile în curs de desfăşurare, cât şi pe cele şi planificate. Pe termen mediu, va trebui ca informaţiile colectate cu privire la alegerile desfăşurate în Europa să fie incluse într-o bază de date şi să fie analizate/diseminate de un department specializat.


� http://www.venice.coe.int/docs/2009/CDL-AD(2009)054-f.pdf


� http://www.venice.coe.int/docs/2009/CDL-EL(2009)019-bil.pdf


� Liniile directoare concretizează cele trei cerinţe din Rezoluţia 1264/2001, adoptată de Comisia Permanentă a Adunării Parlamentare a Consiliului Europei: instituirea unui grup de lucru în scopul dezbaterii problemelor electorale în mod regulamentar; elaborarea unui cod de practici în materie electorală; elaborarea unei liste a principiilor fundamentale care stau la baza sistemelor electorale europene. Liniile directoare se bazează pe principiile fundamentale ale patrimoniului electoral european şi  constituie esenţa codului bunelor practici în materie electorală.


Raportul explicativ dezvoltă principiile enunţate în Liniile directoare, incluzând şi  recomandări cu privire la anumite aspecte concrete. 


Codul bunelor practici în materie electorală a fost adoptat de Adunarea Parlamentară a Consiliului Europei în cadrul sesiunii din 2003 – prima parte şi de Congresul Puterilor Locale şi Regionale din Europa în cadrul sesiunii de primăvara 2003.


http://www.venice.coe.int/docs/2002/CDL-AD(2002)023rev-f.pdf


� Linii directoare, pct.II, 3.3.e: “Instanţa de recurs trebuie să aibă dreptul de a anula scrutinul în cazul în care o neregulă a influenţat rezultatul alegerilor. Anularea trebuie să fie posibilă atât pentru ansamblul alegerilor, cât şi la nivelul unei circumscripţii sau la nivelul unui birou de votare. În cazul anulării, un nou scrutin trebuie să aibă loc pe teritoriul în care alegerile au fost anulate.”


Raport explicativ, par.101: De asemenea, competenţele instanţei de recurs sunt importante. Aceasta trebuie să aibă posibilitatea de a anula scrutinul în cazul în care o neregulă a putut influenţa rezultatul, respectiv de a modifica repartizarea mandatelor. Acest principiu general trebuie nuanţat, în sensul în care contenciosul în anulare nu trebuie neapărat să vizeze întregul teritoriu sau întreaga circumscripţie; dimpotrivă, trebuie să existe posibilitatea de anulare şi la nivelul biroului de votare. Aceasta ar permite, totodată, evitarea a două situaţii extreme: anularea întregului scrutin atunci când neregulile sunt limitate geografic; refuzul anulării scrutinului în cazul în care dimensiunea geografică a neregulilor este insuficientă. Anularea scrutinului trebuie să determine repetarea alegerii pe teritoriul în care alegerea a fost anulată.








� Această posibilitate rămâne, totuşi, ipotetică, întrucât procedura de anulare a rezultatelor alegerilor este, de regulă, foarte rapidă şi alegerile au loc înainte de condamnarea candidatului.


� Raportul nu conţine o listă exhaustivă a motivelor de anulare a rezultatelor electorale, întrucât numai unele ţări au răspuns – mai mult sau mai puţin detaliat - la întrebările din chestionar referitoare la jurisprudenţă.

